Prof. PhDr. ThDr. PaedDr. Imrich Peres, PhD.

EBF Univerzity Komenského

Katedra Nového zákona

Bartókova 8

811 03 Bratislava

*--------------------------------------------------------*

*Vec:* **OPONENTSKÝ POSUDOK HABILITAČNEJ PRÁCE**

**PaedDr. Viktória Šoltésová, PhD.: *Múdroslovné výroky v Ježišovom učení.* Habilitačná práca. Univerzita Mateja Bela, Pedagogická fakulta, Katedra teológie a katechetiky. Študijný odbor: 6171 Teológia. Banská Bystrica 2021, 145 str.**

Habilitantka PaedDr. Viktória Šoltésová, PhD. vedúca Katedry teológie a katechetiky na PF UMB si z oblasti vlastnej pedagogickej činnosti vytýčila za cieľ skúmať *Múdroslovné výroky v Ježišovom učení.*Výber témy je habilitantke veľmi priliehavý, keďže pôsobí na katedre, kde sa – po stránke praktickej žiadúco, po stránke odbornej úspešne - spája oblasť teologická a pedagogická pri výchove teológov, kazateľov, misijných pracovníkov, katechétov a pedagogicky zameraných pracovníkov nielen pre cirkev a cirkevné školy, ale aj pre uplatnenie sa v širšom religióznom, edukačnom a kultúrno-spoločenskom priestore. O Ježišovi sa už toho veľa nabádalo a aj napísalo pred Albertom Schweitzerom (1875-1965), i po ňom. Každý Ježišov životopisec sa snažil zo svojho hľadiska napísať jeho príbeh. Tak sa Ježiš v týchto životopisoch objavuje rôzne: raz ako divotvorca alebo apokalyptický prorok, inokedy ako terapeuta, potom aj ako sociálny pomocník či ochránca práv vyhostených a utláčaných, ba aj ako politický agitátor. Práca habilitantky sa venuje problematike pre cirkev i edukáciu vždy veľmi aktuálnej – a pripomínam, že veľmi dôležitej aj pre andragogiku -, kde sa rieši veľmi závažná otázka oblasti, ktorú odborne nazývame: *Jesus didaskalos* (Ježiš - učiteľ). Právom sa tu objavujú základné i veľmi špecifické otázky, ako napr.: Ako Ježiš učil? Odkiaľ získal svoje vzdelanie? Aké pramene je možno odhaliť za jeho učením? Čím sa líši od praxe vtedajších ľudových i teologických učiteľov - rabínov? Kto boli jeho poslucháči? Aké metódy užíval pri tlmočení múdrosti? Čo bolo pre neho najcharakteristickejším jazykovým “žánrom“ ? Aký cieľ chcel dosiahnuť tým, že učil? Kde sa stretávajú Ježišove horizonty života pozemského a nebeského, v zovretí čoho žil a učil? Otázok je mnoho, no habilitantka sa postupne dostáva nielen k otázkam, ale aj k formovaniu prehľadných odpovedí, keď svojimi rozbormi presvedčivo argumentuje za svoje získané odborné poznatky.

Ako oponent vyjadrujem svoje uznanie a vďaku, že – ako z jej práce vysvitá -habilitantka si bola plne vedomá, aký komplexný výskum si žiada zvolená téma, a že k tejto výzve sa postavila statočne, s veľkým rozhodnutím i osobným zanietením, čo prezrádzajú mnohé jej výroky a závery. Ten istý dojem vyvoláva aj zistenie, ako pristupuje k svojmu výskumu a ako rozvádza skúmanú tému. Správne postupuje od dnešného stavu bádania Ježišových múdroslovných výrokov k odhaľovaniu prameňov, odkiaľ mohol Ježiš svoje výroky čerpať. Tu zohľadňuje predpokladané pozadie Ježišovho galilejského prostredia (tzv. ľudová múdrosť, chrám, synagóga, rabínske vplyvy atď.), ktoré ho mohlo ovplyvniť zvlášť v jeho detstve. Následne prechádza k egyptským a mezopotámskym vplyvom, ktoré silno ovplyvňovali židovstvo rôznym spôsobom, keďže kontakty na Mozopotámiu od dôb babylonského zajatia a na Egypt, zvlášť na Alexandriu, stále pretrvávali aj v dobe Ježišovej. Samozrejme, transformované už bohatým dobovým helenizmom. Úprimne povedané, veľmi sympatické je analyzovanie Ježišových osobnostných čŕt, do ktorých sa pevne zabudovali jeho náboženské skúsenosti. Veľmi šikovne a prehľadne je zostavená zbierka Ježišových múdroslovných výrokov, ktoré sa objavujú v kanonických a mimokanonických evanjeliách a ktoré sa venujú rôznym témam života.

Za kľúčové považujem spôsob Ježišovho spracovania múdroslovnývh výrokov, kde odhaľujeme Ježišovu vedomú teologickú a pedagogickú činnosť (recepcia, parafrázovanie, kombinácie, dotváranie, aktualizovanie a tvorba nových, vlastných výrokov). K tomu sa druží Ježišov zámer s používaním múdroslovných výrokov, kde rovnakým dielom sa uplatňuje jeho snaha o výchovu svojho okolia, ako aj samoreflexia a sebapríprava na zástupnú smrť, ktorú vidí v kontexte vonkajších i vlastných múdroslovných výrokov. Tu všade môžeme vidieť, ako habilitantka spontánne, s dobrou erudíciou analyzuje biblické i mimobiblické texty, ktorých spracovanie považujem za spoľahlivé a prínosné.

Logická štruktúra a formálna úprava habilitačnej práce je príkladná. Metodologicky sa autor v skúmanej problematike a jej literárnom spracovaní pohybuje celkom suverénne a dobre volí metódy spracovania. Závery výskumu vyvodzuje zrozumiteľne a vlastné myšlienky prezentuje spôsobom, ktorým potvrdzuje dobrú pripravenosť a schopnosť venovať sa tejto a podobným výskumným problémom na patričnej úrovni. Výber literatúry (178 knižných a 15 internetových titulov) je dostatočný a vedecký index je chvályhodný, ako o tom svedčí aj počet 376 citácií. V celkovom pohľade je vidieť, že habilitačná práca je postavená na výskume dobrých prameňov a pozorného skúmania, čoho výsledky sú zohľadnené nielen v samotnom obsahu práce, ale aj v poznámkach pod čiarou. Aj táto skutočnosť prezrádza, že práca je dobre odborne zakotvená a jej výsledky sú spoľahlivé.

S uspokojením konštatujem aj to, že autorka habilitačnej práce je dobre vybavená aj jazykovo: už při predchádzajúcich jej prácach sme s udivením konštatovali, ako sa vhĺbava do rómskych textov. Tu v habilitácii zase spontánne narába s gréckymi textami Ježišových výrokov, a odborne posudzuje aj tradíciu Ježišových slov v koptštine. Exegézu starozákonných textov prináša z hebrejčiny. A to napr. o dnešnej angličtine ani nehovoriac. To všetko je pre dnešného vedca žiadúce, ba až samozrejmé, ale to naznačuje, že habilitantka je dobre pripravená a môže sa teda úspečne pohybovať vo svojom výskume.

*Aktuálnosť zvolenej témy* habilitačnej práce je viac než súrna. Zdôvodňuje to nielen skutočnosť, že hoci v nemeckej či anglickej jazykovej oblasti sa tejto problematike dostalo hodne pozornosti, na Slovensku sa skúmanej téme doposiaľ venovalo pomerne málo a následne sa zrodilo aj veľmi málo samostaných vedeckých prác primárneho charakteru. (Spomeniem moju habilitačnú prácu obhájenú na PF UMB v roku 2002 pod názvom: *Aspekty výchovy a vzdelávania v antike a v spisoch Nového zákona*. Taktiež môžeme evidovať aj rigoróznu prácu nášho študenta J. Kučeru, *Ježišove rozhovory* z roku 2016.) Niektoré odborné články sme odpublikovali v našom časopise *Testimonium fidei*, kde aj autorka odprezentovala svoje prvé pekné a hodnotné výsledky bádania. No ostatné krátke články v školských či cirkevných periodikách sú iba slabými reflexiami na niektoré problémy alebo parciálne otázky výskumu Ježišovej pedagogiky.

K celkovému spracovaniu témy možno povedať, že autorka si správne stanovila cieľ a maximálne ho aj splnila. Kvalita spracovania témy po stránke jazykovej je vysoká, vyjadrovacia technika svojrázna a pre čitateľa nesmierne pútavá. Môže sa konštatovať, že habilitačná práca *znamená prínos pre ďalší rozvoj našich domácich pedagogických i teologických vied*. Svoju hodnotu má habilitačná práca už v tom, že vo svojom zábere a hĺbke poskytuje veľmi hodnotné materiály a uvádza ich do takého kontextu, v ktorom sa môže ďalej rozvíjať nielen historické poznanie Ježišovej osoby, ale aj jeho výskum v ďalších odboroch vedy, ba aj umenia, keďže Ježišova osobnosť nesmierne inšpirovala aj umelcov.

Pri posudzovaní habilitačnej práce sa koncipujú aj otázky, z ktorých uvediem aspoň tieto:

1. Nakoľko mohol byť Ježiš ovplyvnený helenistickou kultúrou a v čom by sa to mohlo odzrkadliť? Mohol vedieť Ježiš grécky?

2. Je možné dnes koncipovať učebnú látku vo forme podobenstiev? Čo by to znamenalo pre dnešnú pedagogiku?

3. Ježiš učil ponajviac dospelých. Nebolo by treba zaviesť v cirkevnej praxi cieľavedomejšiu *teologickú andragogiku*, alebo biblicky koncipovanejšiu *andragogiku voľného času*?

**Záverom možno so spokojnosťou konštatovať, že Dr. Viktória Šoltésová ako habilitantka vysoko spĺňa všetky podmienky habilitačných prác. Analýza tohto druhu a rozsahu je dnes na Slovensku nesmierne cenná a z vedeckého aj z praktického hľadiska veľmi inšpiratívna. Na základe uvedeného navrhujem, aby práca bola habilitačnou komisiou i Vedeckou radou prijatá, autorka bola pripustená k obhajobe a po jej úspešnom absolvovaní jej bol udelený vedecko-pedagogický titul „doc.“, v zahraničí užívaný ako „Dr.Habil“.**

Bratislava, 3. januára 2021

Prof. PhD. ThDr. PaedDr. Imrich Peres, PhD.